b'\n_START_ARTICLE_\nJo\xc5\xbee Vogrinc\n_START_SECTION_\n\xc5\xbdivljenjepis\n_START_PARAGRAPH_\nJo\xc5\xbee Vogrinc je na Filozofski fakulteti v Ljubljani leta 1981 diplomiral iz sociologije. Po diplomi je bil u\xc4\x8ditelj filozofije na gimnaziji v Kranju, od 1987 je zaposlen na Oddelku za sociologijo Filozofski fakulteti, kjer je 1990 magistriral, 1993 pa doktoriral iz sociologije z disertacijo o televizijskem komunikacijskem razmerju kot izhodi\xc5\xa1\xc4\x8du za sociolo\xc5\xa1ko konceptualizacijo gledanja televizije. Od 1994 je docent za sociologijo kulture. Je predavatelj sociologije kulture na Filozofski fakulteti v Ljubljani, ustanovni \xc4\x8dlan In\xc5\xa1tituta za civilizacijo in kulturo in predavatelj na Institutum Studiorum Humanitatis - Fakulteta za podiplomski humanisti\xc4\x8dni \xc5\xa1tudij v Ljubljani, kjer vodi smer medijski \xc5\xa1tudiji. Deluje tudi na In\xc5\xa1titutu za civilizacije in kulture (ICK) v Ljubljani._NEWLINE_Med \xc5\xa1tudijem je bil urednik \xc5\xa1tudentskega \xc4\x8dasopisa Tribuna, dokler \xc4\x8dasopisa nista ukinila UK ZKS in UK ZSMS leta 1975 ter samostojni svetovalec za gledali\xc5\xa1\xc4\x8de, film in knjigo pri Ljubljanski kulturni skupnosti. Bil je tudi odgovorni urednik Radia \xc5\xa0tudent. Za Radio \xc5\xa0tudent je pripravljal oddaje vseh redakcij, vklju\xc4\x8dno z glasbenimi oddajami\xc2\xa0\xc2\xbbTolpa bumov\xc2\xab,\xc2\xa0\xc2\xbbRaz\xc5\xa1irjamo obzorja\xc2\xab\xc2\xa0in avtorsko oddajo\xc2\xa0\xc2\xbbRockovnja\xc4\x8di\xc2\xab). Pisal je tudi za filmsko revijo Ekran in za Mladino, kjer se je tudi kot \xc4\x8dlan izdajateljskega sveta bil proti cenzuriranju medijev. Med drugim je uredil \xc5\xa1tevilko revije Problemi, v kateri so bila objavljena pisma proti centralisti\xc4\x8dni \xc5\xa1olski reformi, ki jih je \xc4\x8dasnik Delo zavrnil (vpra\xc5\xa1anje\xc2\xa0\xc2\xbbSkupnih jeder\xc2\xab)._NEWLINE_Od konca 70-tih let do sredine 90-tih let se je Jo\xc5\xbee Vogrinc vklju\xc4\x8deval v \xc5\xa1ir\xc5\xa1e politi\xc4\x8dno \xc5\xbeivljenje. Bil je pobudnik samostojnega glasila in dejavne avtonomne organizacije \xc5\xa1tudentov na Oddelku za filozofijo Filozofske fakultete v letih 1976 do 1978. \xc4\x8clan Zveze komunistov Slovenije (ZKS) je bil od 1978, v \xc4\x8dasu demokrati\xc4\x8dnega vrenja pa se je udejstvoval v demokrati\xc4\x8dnem krilu te organizacije. Bil je med ustanovnimi podpisniki Odbora za varstvo \xc4\x8dlovekovih pravic leta 1988, kratkotrajno pa v skupini\xc2\xa0\xc2\xbbKomunistov za demokracijo\xc2\xab, ki je kolektivno izstopila iz ZKS. Aktivno je sodeloval na portoro\xc5\xa1kem kongresu ZSMS, ter na prvih ve\xc4\x8dstrankarskih volitvah, kot kandidat Novih dru\xc5\xbebenih gibanj. Kasneje v politi\xc4\x8dnem \xc5\xbeivljenju ni nastopal.'